《初冬同晤贤二师登映发亭望会稽》
宋代·杨蟠

我有二林侣，相邀步寒日。
超然人外游，下见众山出。
木叶落已静，乾坤欠萧瑟。
浮云当空翻，惨惨百鸟没。
欲辨越中岸，青烟易为失。
山川何寂寥，宫阙犹仿佛。
谁是古来者，念之难财述。
功名随尘埃，岂复有其骨。
今我二三子，永为傲时物。
篇章逢太平，窈窕坐天末。
生理本无固，愿言从此毕。
登临望前人，世事安敢忽。

作者简介：章安人，字公济。仁宗庆历六年进士。为密、和二州推官。诗为欧阳修所称。苏轼知杭州，蟠通判州事，与轼唱酬甚多。历知寿州卒。平生为诗数千篇，号《章安集》。